**Piispainkokouksen esitys 1/2016 kirkolliskokoukselle**

Asianumero DKIR/75/00.01.01/2016

KK2016-00034

**Lääninrovastin valintatavan muuttaminen**

**ESITYKSEN PÄÄASIALLINEN SISÄLTÖ**

Lääninrovastin valinta ehdotetaan muutettavaksi siten, että tuomiokapituli valitsee lääninrovastin neljäksi vuodeksi kerrallaan rovastikunnan seurakuntien kirkkoherroista. Uudistuksen keskeisenä tavoitteena on selkiyttää ja kehittää lääninrovastin tehtävää vahvistamalla hänen yhteyttään piispaan ja tuomiokapituliin. Tavoitteena on myös keventää hiippakunnan hallintoa luopumalla lääninrovastin vaalista.

Kirkkolain ja kirkon vaalijärjestyksen muutosten sekä kirkkojärjestyksen 19 luvun 11 §:n ja kirkon vaalijärjestyksen 97 §:n 2 momentin kumoamisen ehdotetaan tulevan voimaan mahdollisimman pian niiden hyväksymisen jälkeen.

\_\_\_\_\_\_\_\_\_

**SISÄLLYS**

ESITYKSEN PÄÄASIALLINEN SISÄLTÖ 1

SISÄLLYS .2

PERUSTELUT 3

1 Nykytila ja nykytilan arviointi………………………………………………………………………..3

2 Esityksen tavoitteet ja ehdotetut muutokset4 3 Esityksen vaikutukset 5

4 Asian valmistelu 5

5 Riippuvuus muista esityksistä 5

6 Voimaantulo 5

SÄÄDÖSEHDOTUKSET 6

1 Laki kirkkolain muuttamisesta 6

2 Kirkolliskokouksen päätös kirkkojärjestyksen 19 luvun 11 §:n kumoamisesta 6

3 Kirkolliskokouksen päätös kirkon vaalijärjestyksen muuttamisesta 7

LIITTEET 8

RINNAKKAISTEKSTIT 8

1 Laki kirkkolain muuttamisesta 8

2 Kirkolliskokouksen päätös kirkon vaalijärjestyksen muuttamisesta 9

**PERUSTELUT**

**1 Nykytila ja nykytilan arviointi**

Lääninrovastin virkanimike pohjautuu jo reformaatiota edeltävänä aikana käytettyyn nimitykseen rovasti (lat. praepositus, esimies). Pohjoismaissa keskiajalta lähtien rovastiksi nimitettiin hiippakuntaa pienemmän hallintoalueen johdossa toimivaa virkamiestä (lat. praepositus ruralis). Näiden rovastien eli lääninrovastien tehtävänä oli reformaation jälkeenkin toimia piispan luotettuina ja eräänlaisena väliportaana tuomiokapitulin ja paikallisseurakunnan välillä. He toimivat alueensa pappien esimiehinä ja hengellisen sekä siveellisen elämän valvojina. Hiippakunnan piispa nimitti heidät tehtäväänsä. Vuoden 1869 kirkkolaissa lääninrovastin nimittäminen siirtyi piispalta tuomiokapitulille.

Nykylainsäädännössä lääninrovastin valintatapaa koskevia säädöksiä on kirkkolaissa, kirkkojärjestyksessä ja kirkon vaalijärjestyksessä. Tämä tekee kokonaisuuden hahmottamisen vaikeaksi. Keskeinen säädös on kirkkolain 19 luvun 11 §:ssä, jonka mukaan lääninrovasti valitaan vaalilla kuudeksi vuodeksi kerrallaan rovastikunnan seurakuntien kirkkoherroista. Tuomiokapituli nimittää virkaan jonkun kolmesta eniten ääniä saaneesta kirkkoherrasta.

Äänioikeus lääninrovastin vaalissa on kirkkolain 23 luvun 17 §:n 2 momentin mukaan rovastikunnan papeilla ja lehtoreilla. Kirkkojärjestyksen 19 luvun 8 §:ssä säädetään lääninrovastin tehtävistä rovastikunnassa. Saman luvun 11 §:n mukaan tuomiokapituli määrää jonkun rovastikunnan kirkkoherroista hoitamaan virkaa silloin, kun virka on avoinna tai lääninrovasti on virkavapaa.

Vaalin ajankohdasta, toimittajista sekä varsinaisesta vaalin toimittamisesta on säädökset kirkon vaalijärjestyksessä. Vaalijärjestyksen 4 luvun 97 §:n 2 momentissa säädetään, että kun lääninrovastin virka on täytettävä, tuomiokapituli määrää jonkun rovastikunnan kirkkoherroista toimittamaan vaalin. Saman luvun 98 §:ssä säädetään sekä pappisasessorin että lääninrovastin vaalin toimittamisesta.

Lääninrovastin tehtävänä on johtaa rovastikuntaa, jossa hän toimii piispan ja tuomiokapitulin apuna rovastikunnan kirkollisessa hallinnossa sekä edistää seurakuntien yhteistoimintaa. Lääninrovasti ei ole muiden kirkkoherrojen esimies. Kirkkojärjestyksen 19 luvun 8 §:n mukaan lääninrovastin tehtävänä on rovastikunnassa:

1. edistää kirkon tehtävän toteutumista;
2. valvoa, että tähän tehtävään kuuluvia toimia hoidetaan seurakunnissa uskollisesti sekä kirkon tunnustuksen, kirkkolain, kirkkojärjestyksen ja kirkon vaalijärjestyksen sekä niihin perustuvien määräysten ja ohjeiden mukaan;
3. asettaa rovastikunnallisia yhteistyöelimiä ja muutoinkin edistää seurakuntien yhteistyötä sekä johtaa rovastikunnallista toimintaa; sekä
4. huolehtia niistä muista tehtävistä, jotka lääninrovastille on säädetty tai määrätty taikka jotka piispa tai tuomiokapituli on hänelle antanut.

Tämän säädöksen perusteella lääninrovasti avustaa piispaa hänen kaitsentatehtävässään rovastikunnan alueella. Kohta kaksi on vastaavanlainen piispan tehtävien kanssa (KJ 18:1 §, 2 mom.) Lääninrovasti on puolestaan vastuussa piispalle rovastikuntansa asioista. Piispa ja tuomiokapituli voivat antaa hänelle erilaisia tehtäviä.

Tavallisesti lääninrovasti toimii oman alueensa yhdyshenkilönä ja asiantuntijana esimerkiksi piispantarkastusten yhteydessä. Hän vastaa rovastikunnallisesta yhteistoiminnasta ja voi järjestää rovastikunnan kirkkoherrojen kokouksia sopivaksi katsotuin väliajoin. Lääninrovasti voi tarvittaessa kutsua rovastikunnan papit ja lehtorit kokoukseen käsittelemään teologisia kysymyksiä sekä seurakuntien toimintaa koskevia asioita. Piispan tai seurakunnan pyynnöstä hän osallistuu seurakunnissa toimitettaviin virkaanasettamisiin ja piispa voi määrätä hänet toimittamaan esimerkiksi siunauskappelin vihkimisen. Lääninrovasti toimittaa säädetyt vaalit ohjeitten mukaisesti. Näitä vaaleja ovat piispan, pappisasessorin, kirkolliskokouksen pappisedustajien sekä hiippakuntavaltuuston pappisedustajien vaalit. Lisäksi hän hoitaa muut tehtävät, jotka liittyvät esimerkiksi papiston vuosilomasuunnitelmiin.

Piispainkokouksen asettama Hiippakuntien ja tuomiokapitulien tulevaisuus -työryhmä totesi joulukuussa 2015 jättämässään selvityksessä, että lääninrovastin tehtävässä on käyttämättömiä mahdollisuuksia piispan kaitsentatehtävän tukemiseksi. Hänen roolissaan on eri hiippakunnissa huomattavaa vaihtelua, mihin vaikuttavat lääninrovastin aktiivisuus ja toimintaympäristö. Isoissa seurakuntayhtymissä rovastikuntien merkitys on yleensä ottaen vähäinen. Rovastikunnallisen toiminnan organisaatio muodostetaan lääninrovastin johdolla sen mukaan, mitä seurakunnat ovat yhdessä päättäneet. Lisäksi vaalin todettiin olevan nykyisen toimintaympäristön kannalta tarpeettoman raskas valintamenettely. Äänioikeutta vaalissa on käytetty vain vähän. Ratkaisuna viran kehittämistarpeeseen työryhmä ehdotti lääninrovastin valintatavan muuttamista siten, että valinnan tekisi tuomiokapituli.

Piispainkokous käsitteli selvitystä tammikuussa 2016 ja päätti ottaa ehdotuksen lääninrovastin valintatavan muuttamisesta erikseen käsiteltäväksi. Helmikuun 2016 istunnostaan piispainkokous lähetti asian jatkovalmisteluun säädösesityksen laatimiseksi kirkolliskokoukselle lääninrovastin valintatavan muuttamisesta.

**2 Esityksen tavoitteet ja ehdotetut muutokset**

Esityksen tavoitteena on selkiyttää ja kehittää lääninrovastin tehtävää vahvistamalla hänen yhteyttään piispaan ja tuomiokapituliin. Näin tuetaan piispaa hänen kaitsentatehtävässään ja edistetään hiippakunnan yhteistoimintaa. Tavoitteena on myös hiippakunnan hallinnon keventäminen luopumalla lääninrovastin vaalista. Esitys ei muuta lääninrovastin tehtäviä.

Esityksessä ehdotetaan muutettavaksi kirkkolain 19 luvun 11 § sillä tavalla, että rovastikunnan hallinnossa on lääninrovasti, jonka tuomiokapituli valitsee neljäksi vuodeksi kerrallaan rovastikunnan seurakuntien kirkkoherroista. Muutoksella selkiytetään lääninrovastin roolia ja vahvistetaan yhteyttä piispaan. Neljän vuoden toimikautta voidaan pitää tarkoituksenmukaisena tehtävän luonteen vuoksi. Voimassa oleva kirkkolain 23 luvun 17 §:n säädös äänioikeudesta lääninrovastin vaalissa ehdotetaan muutettavaksi vaalin poistamisen seurauksena. Kirkkojärjestyksen 19 luvun 11 § ehdotetaan kumottavaksi, koska valintamenettely muuttuu. Kirkon vaalijärjestyksen 97 §:n 2 momentti ehdotetaan sekin kumottavaksi vaalin poistamisen seurauksena. Väliotsikko kirkon vaalijärjestyksen 97 §:n edellä ehdotetaan muutettavaksi, koska lääninrovastin vaali poistetaan. Lopuksi muutetaan kirkon vaalijärjestyksen 98 §:ää siten, että poistetaan siitä lääninrovastin vaalia koskevat kohdat vaalista luopumisen seurauksena.

**3 Esityksen vaikutukset**

Ehdotettu muutos selventäisi lääninrovastin asemaa ja vahvistaisi hänen yhteistyötään piispan ja tuomiokapitulin kanssa. Hiippakunnan hallintoa muutos keventäisi lääninrovastin vaalin jäädessä pois. Esityksen arvioidaan kokonaisuudessaan kehittävän ja edistävän hiippakunnan toimintaa, jolloin se pystyy paremmin vastamaan kirkollisiin ja yhteiskunnallisiin muutoksiin. Esityksellä ei ole välittömiä taloudellisia tai lapsiin kohdistuvia vaikutuksia.

**4 Asian valmistelu**

Esitys on valmisteltu piispainkokouksen kansliassa virkatyönä.

**5 Riippuvuus muista esityksistä**

Esitys ei ole riippuvainen muista vireillä olevista lainsäädäntöhankkeista.

**6 Voimaantulo**

Kirkkolain, kirkkojärjestyksen ja kirkon vaalijärjestyksen muutokset ehdotetaan tulevaksi voimaan mahdollisimman pian niiden hyväksymisen jälkeen.

Edellä esitetyn perusteella annetaan kirkolliskokouksen hyväksyttäväksi seuraavat kirkkolain, kirkkojärjestyksen ja kirkon vaalijärjestyksen muutosehdotukset:

*Säädösehdotukset*

**Laki**

**kirkkolain 19 luvun 11 §:n ja 23 luvun 17 §:n muuttamisesta**

Kirkolliskokouksen ehdotuksen ja eduskunnan päätöksen mukaisesti

*muutetaan* kirkkolain (1054/1993) 19 luvun 11 § ja 23 luvun 17 §, sellaisina kuin ne ovat laissa 414/2014, seuraavasti:

19 luku

**Tuomiokapituli**

11 §

*Lääninrovasti*

Piispan ja tuomiokapitulin apuna rovastikunnan hallinnossa on lääninrovasti, jonka tuomiokapituli valitsee neljäksi vuodeksi kerrallaan rovastikunnan seurakuntien kirkkoherroista.

23 luku

**Luottamushenkilöt ja vaalit**

17 §

*Äänioikeus pappisasessorin vaalissa*

Tuomiokapitulin pappisasessorin vaalissa äänioikeutettuja ovat hiippakunnan papit ja lehtorit.

\_\_\_\_\_\_\_\_\_\_\_

Tämä laki tulee voimaan päivänä kuuta 20 .

**Kirkolliskokouksen päätös**

**kirkkojärjestyksen 19 luvun 11 §:n kumoamisesta**

Kirkolliskokouksen päätöksen mukaisesti säädetään:

1 §

Tällä päätöksellä kumotaan kirkkojärjestyksen (1055/1993) 19 luvun 11 §.

2 §

Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain 19 luvun 11 §:n ja 23 luvun 17 §:n muutos.

**3.**

**Kirkolliskokouksen päätös**

**kirkon vaalijärjestyksen muuttamisesta**

Kirkolliskokouksen päätöksen mukaisesti

*kumotaan*  kirkon vaalijärjestyksen (416/2014) 97 §:n 2 momentti sekä

*muutetaan* 97 §:n edellä oleva väliotsikko ja 98 § seuraavasti:

*Tuomiokapitulin pappisasessorin vaali*

97 §

*Vaalin ajankohta ja vaalin toimittajat*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

98 §

*Pappisasessorin vaalin toimittaminen*

Pappisasessorin vaaliin sovelletaan 93 §:n 1 momenttia, 94 ja 95 §:ää sekä 96 §:n 1 momenttia. Äänestyslippuun merkitään vain yksi nimi.

Vaalissa käytetään äänioikeutettujen luettelona rovastikuntaa koskevaa otetta 88 §:n 1 momentissa tarkoitetusta äänioikeutettujen luettelosta. Luettelo on tarkastettava kutakin vaalia varten.

\_\_\_\_\_\_\_\_

Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain 19 luvun 11 §:n ja 23 luvun 17 §:n muutos.

Helsingissä 13 päivänä lokakuuta 2016

Arkkipiispa Kari Mäkinen

Piispainkokouksen teologinen sihteeri Anna-Kaisa Inkala

*Liite*

*Rinnakkaistekstit*

**Laki**

**kirkkolain muuttamisesta**

Kirkolliskokouksen ehdotuksen ja eduskunnan päätöksen mukaisesti

*muutetaan* kirkkolain (1054/1993) 19 luvun 11 § ja 23 luvun 17 §, sellaisina kuin ne ovat 19 luvun 11 § ja 23 luvun 17 § laissa 414/2014, seuraavasti:

|  |  |  |
| --- | --- | --- |
| *Voimassa oleva kirkkolaki* |  | *Ehdotus* |
| 19 luku  **Tuomiokapituli**  11 §  *Lääninrovasti*  Piispan ja tuomiokapitulin apuna rovastikunnan hallinnossa on lääninrovasti, joka valitaan kuudeksi vuodeksi kerrallaan rovastikunnan seurakuntien kirkkoherroista.  *Tuomiokapituli nimittää lääninrovastin virkaan jonkun kolmesta lääninrovastin vaalissa eniten ääniä saaneesta kirkkoherrasta.*  23 luku  **Luottamushenkilöt ja vaalit**  17 §  *Äänioikeus pappisasessorin* ***ja lääninrovastin*** *vaalissa*  Tuomiokapitulin pappisasessorin vaalissa äänioikeutettuja ovat hiippakunnan papit ja lehtorit.  *Lääninrovastin vaalissa äänioikeutettuja ovat rovastikunnan papit ja lehtorit.* |  | 19 luku  **Tuomiokapituli**  11 §  *Lääninrovasti*  Piispan ja tuomiokapitulin apuna rovastikunnan hallinnossa on lääninrovasti, *jonka tuomiokapituli* valitsee neljäksi vuodeksi kerrallaan rovastikunnan seurakuntien kirkkoherroista.  23 luku  **Luottamushenkilöt ja vaalit**  17 §  *Äänioikeus pappisasessorin vaalissa*  Tuomiokapitulin pappisasessorin vaalissa äänioikeutettuja ovat hiippakunnan papit ja lehtorit.  \_\_\_\_\_\_\_\_\_\_\_  *Tämä laki tulee voimaan päivänä kuuta 20 .* |
|  |  |  |

**Kirkolliskokouksen päätös**

**kirkon vaalijärjestyksen muuttamisesta**

Kirkolliskokouksen päätöksen mukaisesti

*kumotaan*  kirkon vaalijärjestyksen (416/2014) 97 §:n 2 momentti sekä

*muutetaan* 97 §:n edellä oleva väliotsikko ja 98 § seuraavasti:

|  |  |  |
| --- | --- | --- |
| *Voimassa oleva kirkon vaalijärjestys* |  | *Ehdotus* |

|  |  |  |
| --- | --- | --- |
| *Tuomiokapitulin pappisasessorin vaali* ***ja lääninrovastin vaali***  97 §  *Vaalin ajankohta ja vaalin toimittajat*  \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_  *Kun lääninrovastin virka on täytettävä, tuomiokapituli määrää jonkun rovastikunnan kirkkoherroista toimittamaan vaalin.*  98 §  *Pappisasessorin* ***ja lääninrovastin*** *vaalin toimittaminen*  Pappisasessorin ja lääninrovastin vaaliin sovelletaan, mitä 94 ja 95 §:ssä ja 96 §:n 1 momentissa säädetään. Pappisasessorin vaalissa sovelletaan lisäksi, mitä 93 §:n 1 momentissa säädetään Äänestyslippuun merkitään kummassakin vaalissa vain yksi nimi.  Vaalissa käytetään äänioikeutettujen luettelona rovastikuntaa koskevaa otetta 88 §:n 1 momentissa tarkoitetusta äänioikeutettujen luettelosta. Luettelo on tarkastettava kutakin vaalia varten. |  | *Tuomiokapitulin pappisasessorin vaali*  97 §  *Vaalin ajankohta ja vaalin toimittajat*  \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_  (2 mom. kumotaan)  98 §  *Pappisasessorin vaalin toimittaminen*  *Pappisasessorin vaaliin sovelletaan 93 §:n 1 momenttia, 94 ja 95 §:ää sekä 96 §:n 1 momenttia. Äänestyslippuun merkitään vain yksi nimi.*  Vaalissa käytetään äänioikeutettujen luettelona rovastikuntaa koskevaa otetta 88 §:n 1 momentissa tarkoitetusta äänioikeutettujen luettelosta. Luettelo on tarkastettava kutakin vaalia varten.  \_\_\_\_\_\_\_\_  *Tämä päätös tulee voimaan samana päivänä kuin kirkolliskokouksen päivänä kuuta 20 hyväksymä kirkkolain muutos ja kirkkojärjestyksen 19 luvun 11 §:n kumoaminen*. |
|  |  |  |